b'\n_START_ARTICLE_\nFrederik Carl Lemming\n_START_PARAGRAPH_\nFrederik Carl Lemming (2. maj 1782-14. november 1846) var en dansk violinist og guitarspiller, musikl\xc3\xa6rer i Kapstaden, kgl. kammermusikus og komponist._NEWLINE_Lemming blev f\xc3\xb8dt i Guldborg p\xc3\xa5 Falstersiden, hvor hans far var f\xc3\xa6rgemand. Familietraditionerne var dog ikke landlige, s\xc3\xa5 den unge Frederik blev undervist i musik og sendt til latinskolen i Vordingborg. Han blev student i 1801, men i stedet for at studere videre drog han p\xc3\xa5 langfart. Det antages at han har ern\xc3\xa6ret sig som musiker rundt om i Tyskland og Italien. I 1805 landede han i Kapstaden i Sydafrika, hvor han levede de n\xc3\xa6ste mange \xc3\xa5r, muligvis med en afstikker til Rio de Janeiro i Brasilien hvor han angiveligt skal have v\xc3\xa6ret musikdirekt\xc3\xb8r for det stedlige teater i 1808-1810._NEWLINE_I adskillige indl\xc3\xa6g i de lokale Kapstadsaviser kan vi f\xc3\xb8lge hans liv med b\xc3\xa5de succeser og vanskellige \xc3\xb8konomiske forhold. Det sidste var et vilk\xc3\xa5r han delte med de fleste inden for musikkens verden. Men b\xc3\xa5de som musiker p\xc3\xa5 violin, harpe, klaver, guitar og orgel og som den vigtigste koncert- og teaterarrang\xc3\xb8r blev han rost af flere tilrejsende europ\xc3\xa6ere._NEWLINE_Kapstaden havde da allerede i n\xc3\xa6sten 200 \xc3\xa5r v\xc3\xa6ret den vigtigste by i det sydlige Afrika som en n\xc3\xb8dvendig station p\xc3\xa5 vejen rundt om Kap det gode H\xc3\xa5b. Der kom undertiden tilrejsende teaterselskaber og det var muligt at stable et amat\xc3\xb8rorkester p\xc3\xa5 benene best\xc3\xa5ende af lokale beboere og milit\xc3\xa6rmusikere fra garnisonen. I 1801 \xc3\xa5bnede en permanent teaterbygning, der ogs\xc3\xa5 blev anvendt til koncerter. Lemming leverede musikken til mindst 3 balletter og en opera, men muligvis ogs\xc3\xa5 til flere af de afholdte koncerter._NEWLINE_I 1813 var han blevet fungerende organist ved den evangelisk-lutherske kirke, men gennem de n\xc3\xa6ste \xc3\xa5r tilkendegav han flere gange, at han ville forlade Sydafrika og i 1817 vendte han tilbage til K\xc3\xb8benhavn med sin kone, som han havde fundet i Kapstaden og 4 b\xc3\xb8rn. Tilbage i Danmark afholdt han 1818 en koncert p\xc3\xa5 Det Kongelige Teater hvor han spillede sine egne kompositioner for violin og guitar. Samme \xc3\xa5r blev han udn\xc3\xa6vnt til kongelig kammermusiker, men besatte ikke nogen fast stilling resten af sit liv undtagen i \xc3\xa5rene 1833-1835, hvor han spillede viola i teaterorkestret ved Det Kongelige Teater i Stockholm. Ellers drog han i disse \xc3\xa5r rundt i Norden p\xc3\xa5 koncertrejser bl.a. sammen med en datter, der optr\xc3\xa5dte som sanger og en s\xc3\xb8n, der siden slog sig ned som musiker i Stockholm._NEWLINE_Sine sidste 2-3 \xc3\xa5r tilbragte Lemming i V\xc3\xa5lse p\xc3\xa5 Nordvestfalster, ganske f\xc3\xa5 km. fra sit f\xc3\xb8dested i Guldborg. Han skulle angiveligt v\xc3\xa6re blevet sindssyg. Det drejer sig m\xc3\xa5ske om en form for demens, og m\xc3\xa5ske er han blevet passet af en af sine sl\xc3\xa6gtninge eller er havnet p\xc3\xa5 en fattigg\xc3\xa5rd.'